Document ID: 32010R1062

A BIZOTTSÁG 1062/2010/EU FELHATALMAZÁSON ALAPULÓ RENDELETE
(2010. szeptember 28.)
a 2010/30/EU európai parlamenti és tanácsi irányelvnek a televíziókészülékek energiafogyasztásának címkézése tekintetében történő kiegészítéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az energiával kapcsolatos termékek energia- és egyéb erőforrás-fogyasztásának címkézéssel és szabványos termékismertetővel történő jelöléséről szóló 2010/30/EU európai parlamenti és tanácsi irányelvre (1) és különösen annak 10. cikkére,
mivel:
(1)
A 2010/30/EU irányelv előírja a Bizottság számára, hogy fogadjon el felhatalmazáson alapuló jogi aktusokat az energiával kapcsolatos olyan termékek címkézésére vonatkozóan, amelyek jelentős potenciállal rendelkeznek az energiamegtakarítást illetően és egyenértékű rendeltetés mellett jelentős eltérést mutatnak a teljesítményszintek tekintetében.
(2)
Az Unió teljes háztartásivillamosenergia-igényének jelentős részét teszi ki a televíziókészülékek által felhasznált energia, és a rendeltetésükben egyenértékű televíziókészülékek jelentős eltérést mutatnak az energiahatékonyság tekintetében. Jelentősen lehet javítani a televíziókészülékek energiahatékonyságát. A televíziókészülékekre ezért energiafogyasztási címkézési követelményeknek kell vonatkozniuk.
(3)
A televíziókészülékek energiahatékonyságának és -fogyasztásának címkén és szabványos termékismertetőben való feltüntetését harmonizált rendelkezésekkel szükséges szabályozni annak érdekében, hogy a gyártók energiahatékony készülékek előállítására, a végfelhasználók pedig energiahatékony készüléktípusok vásárlására kapjanak ösztönzést, csökkenjen ezen termékek összenergia-fogyasztása és javuljon a belső piac működése.
(4)
Ezen irányelv rendelkezéseinek, valamint 2005/32/EK irányelvnek a televíziókészülékekre vonatkozó környezetbarát tervezési követelmények tekintetében történő végrehajtásáról szóló, 2009. július 22-i 642/2009/EK bizottsági rendeletnek (2) az együttes hatása 2020-ig várhatóan évi 43 TWh elektromosenergia-megtakarítást eredményez az intézkedés hiányában tapasztalható fogyasztáshoz képest.
(5)
A címkén feltüntetendő adatokat megbízható, pontos és megismételhető mérési eljárások alapján indokolt meghatározni, amelyek építenek a mérési módszerek terén általánosan elismert technológiai vívmányokra, ezen belül - ha rendelkezésre állnak - a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv (3) I. mellékletében felsorolt európai szabványügyi testületek által elfogadott harmonizált szabványokra.
(6)
A rendeletnek meg kell állapítania a televíziókészülékek címkéjének egységes megjelenését és tartalmát.
(7)
E rendeletben emellett meg kell határozni a televíziókészülékek műszaki dokumentációjára és termékismertető adatlapjára vonatkozó követelményeket is.
(8)
A rendeletnek továbbá szükséges meghatároznia azokat az információkat, amelyeket a távértékesítés bármely formája, hirdetések és műszaki promóciós anyagok alkalmazásakor fel kell tüntetni a televíziókészülék dokumentációjában.
(9)
Az energiahatékony televíziókészülékek gyártásának ösztönzése érdekében a magasabb energiahatékonysági osztályok követelményeit is teljesítő televíziókészülékek forgalomba hozatalát tervező beszállítók számára lehetővé kell tenni, hogy az adott energiaosztály követelményeinek teljesítését már az energiahatékonysági osztályok kötelező feltüntetésére megszabott határidő előtt is jelezhessék a címkén.
(10)
Rendelkezni kell e rendeletnek a technológiai fejlődés figyelembevételével történő felülvizsgálatáról,
ELFOGADTA EZT A RENDELETET:
1. cikk
Tárgy
Ez a rendelet megállapítja a televíziókészülékek energiafogyasztási címkézésére és kísérő termékismertetővel való ellátására vonatkozó követelményeket.
2. cikk
Fogalommeghatározások
A 2010/30/EU irányelv 2. cikkében rögzített fogalommeghatározásokon kívül az alábbiak alkalmazandók:
1.
„televízió” alatt televíziókészülék vagy televízió-képernyő értendő;
2.
„televíziókészülék”: egyetlen típus- vagy rendszermegjelölés alatt forgalomba hozott olyan termék, amelynek elsődleges rendeltetése audiovizuális jelek vétele és megjelenítése, és amely az alábbi elemekből áll:
a)
kijelző;
b)
egy vagy több hangoló- vagy vevőegység, valamint adattárolásra és/vagy képmegjelenítésre szolgáló opcionális kiegészítő funkciók (pl. DVD, HDD, VCR) a képernyővel egybeépítve, illetve egy vagy több külön részegységként.
3.
„televízió-képernyő”: különböző vételi forrásokból származó képfrekvenciás jelek, köztük televíziós adásjelek megjelenítésére alkalmas integrált képernyő, amely opcionálisan külső forrásegység audiojeleinek szabályozására és lejátszására is alkalmas, és amely szabványos képfrekvenciás jelúton keresztül, például RCA- (komponens, kevert), SCART-, HDMI-csatlakozó vagy jövőbeli szabványos vezeték nélküli megoldások segítségével (kivéve a nem szabványosított képfrekvenciás jelutakat, pl. DVI vagy SDI) fogadja a jeleket, de önmagában adásjelek vételére és feldolgozására nem képes;
4.
„bekapcsolt üzemmód”: olyan állapot, amelynek során a készülék a hálózati áramforráshoz csatlakozik, és képet és hangot állít elő;
5.
„alapüzemmód”: a gyártó által átlagos otthoni használatra javasolt beállítás;
6.
„készenléti üzemmód(ok)”: az az állapot, amelynek során a berendezés a hálózati áramforráshoz csatlakozik, rendeltetésszerű működéséhez a hálózati áramforrás tápellátását veszi igénybe, és kizárólag a következő, határozatlan ideig fenntartható funkciókat biztosítja:
a)
reaktiválási funkció, illetve reaktiválási funkció és kizárólag a bekapcsolt reaktiválási funkció jelzése; és/vagy
b)
információ- vagy állapotkijelzés;
7.
„kikapcsolt üzemmód”: olyan állapot, amelynek során a készülék a hálózati áramforráshoz csatlakozik, és egyetlen funkciója sem áll rendelkezésre; a következők ugyancsak kikapcsolt üzemmódnak tekintendők:
a)
a kikapcsolt üzemmódot jelző állapot;
b)
olyan állapot, amely kizárólag a 2004/108/EK európai parlamenti és tanácsi irányelv (4) szerinti elektromágneses összeférhetőség biztosítását célzó funkciókat nyújt.
8.
„reaktiválási funkció”: olyan funkció, amely egyéb üzemmódok (köztük a bekapcsolt üzemmód) aktiválását teszi lehetővé távkapcsoló (azaz pl. távvezérlő, belső érzékelő vagy időzítő) használatával, amely üzemmódokban további funkciók érhetők el (így a bekapcsolt üzemmód is);
9.
„információ- vagy állapotkijelzés”: tájékoztatást nyújtó, illetve a készülék állapotát a kijelzőn megjelenítő folyamatos funkció, amely az időjelzést is magában foglalja;
10.
„előre optimalizált menü”: a gyártó által előre meghatározott készülékbeállítások összessége, amelyből a felhasználónak a készülék beüzemelésekor választania kell;
11.
„teljes HD felbontás”: a televízió alapüzemmódjában vagy - a gyártó alapbeállításától függően - bekapcsolt üzemmódjában mért maximális fénysűrűség és a bekapcsolt állapot legnagyobb fényereje mellett mért maximális fénysűrűség százalékban kifejezett aránya;
12.
„értékesítési hely”: eladásra, bérletre vagy részletvásárlásra ajánlott tévékészülékek bemutatásának és értékesítésének helye;
13.
„végfelhasználó”: a tévékészülék vásárlója vagy potenciális vásárlója.
3. cikk
A beszállítók felelősségi köre
(1) A beszállítók biztosítják, hogy:
a)
minden televíziókészüléket ellátnak egy, az V. mellékletben meghatározott formátumú és az ott meghatározott információkat tartalmazó nyomtatott címkével;
b)
rendelkezésre áll a III. melléklet szerinti termékismertető adatlap;
c)
a IV. mellékletben meghatározott műszaki dokumentációt kérésre a tagállamok hatóságai és a Bizottság rendelkezésére bocsátják;
d)
az adott televíziókészülék-típusra vonatkozó reklámok tartalmazzák az energiahatékonysági osztályt, ha a reklám közzétesz energiával kapcsolatos vagy árra vonatkozó információkat;
e)
egy az adott televíziókészülék-típusra vonatkozó, a konkrét műszaki paramétereket leíró minden műszaki promóciós anyag tartalmazza az adott készüléktípus energiahatékonysági osztályát.
(2) Az energiahatékonysági osztály megállapítása a II. mellékletben foglaltak szerint kiszámított energiahatékonysági index alapján történik.
(3) A címke V. mellékletben meghatározott formai követelményeit a következő ütemezés szerint kell alkalmazni:
a)
a 2011. november 30-tól forgalomba hozott televíziókészülékekre vonatkozóan:
i.
az A, B, C, D, E, F és G energiahatékonysági osztályba sorolt készülékek címkéit az V. melléklet 1. pontjában, illetve a beszállító megítélésétől függően az V. melléklet 2. pontjában rögzített követelményeknek megfelelően kell kiállítani;
ii.
az A+ energiahatékonysági osztályba sorolt készülékek címkéit az V. melléklet 2. pontjában rögzített követelményeknek megfelelően kell kiállítani;
iii.
az A++ energiahatékonysági osztályba sorolt készülékek címkéit az V. melléklet 3. pontjában rögzített követelményeknek megfelelően kell kiállítani;
iv.
az A+++ energiahatékonysági osztályba sorolt készülékek címkéit az V. melléklet 4. pontjában rögzített követelményeknek megfelelően kell kiállítani.
b)
A 2014. január 1-jétől piaci forgalomba hozott és A+, A, B, C, D, E vagy F energiahatékonysági osztályba sorolt készülékek címkéit az V. melléklet 2. pontjában, illetve a gyártó megítélésétől függően az V. melléklet 3. pontjában rögzített követelményeknek megfelelően kell kiállítani.
c)
A 2017. január 1-jétől piaci forgalomba hozott és A++, A+, A, B, C, D vagy E energiahatékonysági osztályba sorolt készülékek címkéit az V. melléklet 3. pontjában, illetve a gyártó megítélésétől függően az V. melléklet 4. pontjában rögzített követelményeknek megfelelően kell kiállítani.
d)
A 2020. január 1-jétől piaci forgalomba hozott és A+++, A++, A+, A, B, C vagy D energiahatékonysági osztályba sorolt készülékek címkéit az V. melléklet 4. pontjában rögzített követelményeknek megfelelően kell kiállítani.
4. cikk
A kereskedők felelősségi köre
A kereskedők biztosítják, hogy:
a)
az értékesítési helyeken kiállított televíziókészülékek előlapján - jól látható helyen - a beszállítók által a 3. cikk (1) bekezdésének megfelelően kiállított címke szerepeljen;
b)
amennyiben a végfelhasználónak nincs lehetősége a kiállított televíziókészülék megtekintésére, a megvásárlásra, bérletre vagy részletvásárlásra kínált televíziókészülékeket a VI. melléklet szerint a beszállítók által biztosítandó információk nyújtásával értékesítik;
c)
az adott televíziókészülék-típusra vonatkozó reklámok tartalmazzák az energiahatékonysági osztályt, ha a reklám közzétesz energiával kapcsolatos vagy árra vonatkozó információkat;
d)
az adott televíziókészülék-típusra vonatkozó, a konkrét műszaki paramétereket leíró műszaki promóciós anyagok tartalmazzák az adott készüléktípus energiahatékonysági osztályát.
5. cikk
Mérési módszerek
A 3. és 4. cikkben említett információkat megbízható, pontos és megismételhető, a VII. mellékletben meghatározott mérési eljárás alapján kell megadni, amely épít a technika mindenkori állása szerinti, általánosan elfogadott mérési módszerekre.
6. cikk
Piacfelügyeleti célú vizsgálatok
A tagállamok a VIII. mellékletben meghatározott eljárás szerint felmérik, hogy egy adott készüléktípus teljesíti-e a bejelentett energiahatékonysági osztálynak megfelelő követelményeket.
7. cikk
Felülvizsgálat
A Bizottság ezt a rendeletet a műszaki fejlődés fényében legkésőbb a hatálybalépését követően öt évvel felülvizsgálja.
8. cikk
Átmeneti rendelkezések
A 3. cikk (1) bekezdésének d) és e) pontja, valamint a 4. cikk b), c) és d) pontja nem alkalmazandó a 2012. március 30. előtt közzétett nyomtatott hirdetésekre és nyomtatott műszaki promóciós anyagokra.
9. cikk
Hatálybalépés
Ez a felhatalmazáson alapuló rendelet az Európai Unió Hivatalos Lapjában való kihirdetését követő huszadik napon lép hatályba.
A rendelet 2011. november 30-tól alkalmazandó. A 3. cikk (1) bekezdésének d) és e) pontja, valamint a 4. cikk b), c) és d) pontja azonban 2012. március 30-tól alkalmazandó.
Ez a felhatalmazáson alapuló rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. szeptember 28-án.

Labels: 12
7
3
14